Bendes teister PE die naweek | Netwerk24
Deur Lynn Williams 23 Desember 2018 17:05
Bendegeweld het die naweek weer hoogty gevier in die noordelike voorstede van Port Elizabeth.
Vier voorvalle is sedert Vrydag aangemeld, sê kapt. Johan Rheeder, ’n polisiewoordvoerder.
Kapt. Johan Rheeder, ’n Baaise polisiewoordvoerder. Foto: Argief
Volgens hom is twee mense weens ’n bendeskietery in twee afsonderlike voorvalle dood.
In al die voorvalle het lede van bekende bendes in die areas op die slagoffers losgebrand.
In die nuutste voorval Sondagoggend om 00:07 is ’n 28-jarige man in Voisonweg geskiet. Hy het het onderweg na die hospitaal beswyk.
Om 22:50 Vrydagaand is twee mans deur bendelede in Chamoisstraat in Helenvale raakgeskiet.
Volgens Rheeder is een van dié mans op die toneel aan sy wonde dood.
Kort voor 21:30 dieselfde aand is ’n man in Kobusweg, Gelvandale, geskiet. Hy het nog geleef terwyl hy in die ambulans onderweg hospitaal toe was.
In Siyazamastraat in Timothy Valley, Bethelsdorp, is ’n klaer se huis beskadig toe bendes op die huis losgebrand het.
“Ons wil ’n beroep doen op die gemeenskap om ons oë en ore te wees in die areas waar hulle woon. Dit is al manier hoe ons misdaad kan stopsit,” sê Rheeder.
“Ek verstaan sommige mense vrees vir hul lewe. Indien dit die geval is, kan hulle bendes en bende-aktiwiteite anoniem aanmeld deur van die polisie se misdaadnommer gebruik te maak.”
Hy het ouers aangemoedig om nie speelgoedgewere vir hul kinders te koop nie, want rooftogte word telkemale met speelgoedgewere uitgevoer.
Enigeen met inligting kan die polisie by 08600 10111 bel.
Meer oor: Port Elizabeth | Bendegeweld